অ্যাম্বাস্যাডর, মারুতি ৮০০-র পরে এবার বিদায় নিচ্ছে মারুতি ওমনি। আনুষ্ঠানিকভাবেই এ কথা জানিয়ে দিল মারুতি সুজুকি। 
১৯৮৪ সালে পথচলা শুরু মারুতির সবথেকে জনপ্রিয় এই মডেলের। ২০২০ সাল থেকে ওমনি-র উৎপাদন বন্ধ করে দিচ্ছে সংস্থা। 
সামনে, পিছনে চ্যাপটা, সঙ্গে স্লাইডিং ডোর। গাড়ি-প্রেমীদের মন জয় করতে বেশি সময় নেয়নি ওমনি। আট জন একসঙ্গে চড়ার সুবিধে, মালপত্র নেওয়ার জন্য যথেষ্ট জায়গা। ভারতীয়দের চাহিদা পুরণের সব শর্তই পূরণ করে ফেলেছিল ওমনি। দামও ছিল সাধ্যের মধ্যে।

এই বিষয়ে অন্যান্য খবর

‘বেহাত’ হচ্ছে বাঙালির স্বপ্নের গাড়ি। স্বপ্নটা ঠিক থাকবে তো?


সময়ের সঙ্গে সঙ্গে অল্প হলেও বদলেছে ওমনির চেহারা। গোল হেড লাইটের জায়গায় এসেছে চৌকো হেড লাইট। গাড়ির অন্দরসজ্জাতেও এসেছিল বদল। ব্যক্তিগত গাড়ি থেকে শুরু করে বাণিজ্যিক ব্যবহার, আমজনতার প্রথম পছন্দ ছিল ওমনি। পরবর্তী সময়ে অ্যাম্বুল্যান্স হিসেবেও দাপিয়েছে মারুতি ওমনি। পুলকার হিসেবেও অন্যতম পছন্দের ছিল এই মারুতির এই মডেলটি।
কিন্তু ২০২০ সাল থেকে ভারতে গাড়ির জন্য নতুন যে সুরক্ষাবিধি চালু হচ্ছে, সেই শর্ত পূরণ করে ওমনি তৈরি সম্ভব নয়। কারণ ওমনির সামনের অংশটি চ্যাপটা হওয়ায় ধাক্কা লাগলে তার অভিঘাত হয় অনেক বেশি। নতুন সুরক্ষা বিধি অনুযায়ী গাড়ি নির্মাণের ক্ষেত্রে যে ফাঁক রাখার কথা, তা সম্ভব নয় ওমনি-র ক্ষেত্রে। তাই ওমনি-র মডেলটিই বন্ধ করে দিচ্ছে মারুতি সুজুকি ইন্ডিয়া। 
ওমনি ছাড়াও ইকো এবং অল্টো-র বেস মডেলটির ভবিষ্যত নিয়েও একই সংশয় দেখা দিয়েছে। যদিও এই দু’টি মডেলের নকশা বদল করে সেগুলি চালু রাখার বিষয়ে আত্মবিশ্বাসী মারুতি সুজুকি।
কিন্তু ওমনির জায়গা নেবে কে? একটি সর্বভারতীয় ইংরেজি সংবাদমাধ্যমের খবর অনুযায়ী, ওয়াগন আর-এর মডেল বদল করে সেভেন সিটার করা হয়। বর্তমানে ওয়াগন আর-এ পাঁচজন বসতে পারেন। কিন্তু নতুন ওয়াগন আর-এ বাইরের নকশা না বদলালেও ভিতরের জায়গা বাড়ানো হচ্ছে।